Делахь а «Игоран полкан хьокъехьчу даша» тIера цхьайолчу меттигийн кхачо йоллуш маьIнадар хIинца а тIехь ду талламхошна. Иштачу «боданечу меттигех» цхьаъ кху тIаьхьарчу хенналц цу тIехь эла Игорьна половцийн йийсарера вада гIo дина волу турпалхо Овлур схьаваьлла къам билгалдаккхар лорура. Уггаре хьалха а, мелла а нийса а, чIагIдан йиш йолуш а ду хIинца вайна юкъахь воцуш волчу профессоро Д. Д. Мальсаговс Овлур Кавказан къаьмнех цхьаннах схьаваьлла хиларан хьокъехь юкъадалийна шена хетарг. Тахханалц йолчу ханна цо дало тоьшаллаш кхечерачел маьIне а, нийса а хилла схьадогIу. Вайнехан меттанийн лексика кIорггера талла а теллина, иза цхьана жамIе кхаьчна: оьрсашний, Къилбаседа-Кавказан халкъашний, иштта церан меттанашний юкъахь лелла герггара уьйраш генна шираллехь бух болуш а хилла, цундела цу къаьмнийн этнографино «Игоран полкан хьокъехьчу даша» тIера цхьайолу «бодане меттигаш» – делахь-хIета, Овлур цIе а цхьаьна – нийса кхето аьттонаш а ло.